Къанокъуэ Арсен: Фи IэщIагъэмкIэ зыри зэрызытевмыгъэкIуэным фыхущIэкъу
КъБР-м и лIыкIуэу УФ-м и Президентым и деж зэпымыууэ щыIэм и IуэхущIапIэу Москва дэтым Къанокъуэ Арсен вэсэмахуэ щаIущIащ Къэбэрдей-Балъкъэрым икIауэ хэкум и къалащхьэм дэт вузхэм щеджэ щIалэхэмрэ хъыджэбзхэмрэ.
КъБР-м и Iэтащхьэр студентхэм яIущIащ я Iуэху зыIутыр, я еджэкIэр зригъэщIэн, республикэм и щIыбкIэ щыщыIэ зэманым ахэр къызыхэкIа лъэпкъымрэ зыщыщ щIыналъэмрэ яхуэфащэу щытын зэрыхуейр ягу къигъэкIыжын папщIэ. Апхуэдэ псалъэхэр щIалэгъуалэм гуапэ ящыхъуащ икIи быдэу жаIащ Къэбэрдей-Балъкъэрым и щIыхьыр зэримыгъэлъэхъшэным дэтхэнэри зэрыхущIэкъур. Къалащхьэм щеджэ ди щIалэгъуалэм куэд яхэтщ предмет щхьэхуэхэмкIэ олимпиадэхэм, зэпеуэ, спорт зэхьэзэхуэ зэмылIэужьыгъуэхэм щытекIуауэ.
Къанокъуэ Арсен и псалъэ. Къызэхуэсахэм я лъэIукIэ Къанокъуэ Арсен тепсэлъыхьыжащ езым и студент гъащIэм икIи къыхигъэщхьэхукIащ «Плехановкэм» (иджыпсту Плеханов Г. В. и цIэр зезыхьэ Урысей экономикэ университетщ) щыщIэса, дзэм къулыкъу щыщищIа зэманыр фIыкIэ игу къызэрыкIыжыр. Республикэм и Iэтащхьэм щIалэгъуалэм чэнджэщ яритащ щеджэ зэманыр Iэмал зэриIэкIэ нэхъ купщIафIэу къагъэсэбэпыну: «Фэ фщыщ дэтхэнэ зыри проект пыухыкIащ, апхуэдэу щыщыткIэ, а проектыр тэмэму зэрыпхыкIыным фыхущIэкъу. Мурад тэмэмхэр зыхуэвгъэувыж икIи къыхэфха IэщIагъэмкIэ зыри къызэрыфлъэщIэмыхьэным фыхущIэкъу».
«Плехановкэм» щеджэ Щоджэн Астемыр республикэм зэрызиужьынум теухуауэ кърита упщIэм и жэуапу Къанокъуэ Арсен тепсэлъыхьащ КъБР-м щагъэзэщIэну проект нэхъ инхэм — промышленностымрэ турист-рекреацэ IэнатIэмрэ яхуэгъэза экономикэ щIыналъэ хэхахэр зэрызэтрагъэувэнум. Промышленнэ щIыналъэ хэхам хиубыдэу къызэрагъэпэщыну агроиндустриальнэ паркым полимер пкъыгъуэхэмрэ аграрнэ промышленностымрэ я кластер щхьэхуэурэ зэпыщIауэ щытыну IэнатIэ 18 щызэтрагъэувэнущ. Абы лэжьапIэ IэнатIэщIэу мини 10-м щIигъу къыщызэIуахынущ. Адрей проектыр — «Эльбрус — Безенги» турист-рекреацэ экономикэ щIыналъэ хэхар муниципальнэ району плIым щыIэнущ. Абы къыщызэIуахынущ дунейпсо мардэхэм къитIасэ, махуэ къэс цIыху мин 35-рэ езыгъэблэгъэфыну курорт лъэщ. Абы хиубыдэу кIапсэ гъуэгуу 70, лыжэкIэ къыщажыхьыну гъуэгуу километр 300-м щIигъу ящIынущ. Мы проектым ипкъ иткIэ, лэжьапIэ IэнатIэщIэу минхэр къызэIуахынущ.
Республикэм и Iэтащхьэм зэрыжиIамкIэ, КъБР-р зэпIэзэрыту зыужьыным и гъуэгум тоувэ икIи дяпэкIэ ар хуэныкъуэнущ IэщIагъэлI ныбжьыщIэхэм. «Дэтхэнэ зы щIалэми республикэм и къэкIуэнумкIэ жэуап зэрихьыр зыхищIэу, къызыхэкIа лъэпкъым хуэпэжу щытын хуейщ. Иджырей щIэблэм я къалэнщ ди лъэпкъхэм япэкIэ къахьа ехъулIэныгъэхэм пащэну», — къыхигъэщхьэхукIащ Къанокъуэ Арсен.
Дунейпсо зэхущытыкIэхэмкIэ къэрал институту Москва дэтым и студент Сэралъп Темболэт къыхилъхьащ республикэм и щIыбкIэ щеджэ щIалэгъуалэр зэдэлэжьэнымкIэ клуб къызэрагъэпэщыну. А Iуэхур КъБР-м Егъэджэныгъэмрэ щIэныгъэмкIэ и министерствэр хэплъэн папщIэ иратынущ.
Республикэм и Iэтащхьэми къыхилъхьащ Къэбэрдей-Балъкъэрым теухуа видеоролик нэхъыфI техыным теухуа конкурс къэралым и нэгъуэщI къалэхэм щеджэ студентхэм я деж щрагъэкIуэкIыну икIи езым и пресс-IуэхущIапIэм и пщэ ирилъхьащ а зэпеуэм теухуа положенэр игъэхьэзырыну.
Къызэхуэсахэм я цIэкIэ къэпсэлъащ Баумэн Н.Э. и цIэр зэрихьэу Москва дэт къэрал техникэ университетым и студент Кулиев Талсо. Абы республикэм и Iэтащхьэм зэIущIэ хьэлэмэт къызэрызэригъэпэщам папщIэ фIыщIэ хуищIащ икIи Къанокъуэ Арсен псори зэрыдэплъейр жиIащ.
ЗэIущIэм и кIэухым КъБР-м и Iэтащхьэр къызэхуэсахэм ехъулIэныгъэ инхэр яIэну ехъуэхъуащ икIи абыхэм дяпэкIэ нэхъ щIэх-щIэхыурэ яIущIэну зэримурадыр къыхигъэщхьэхукIащ.
КъБР-м и Iэтащхьэмрэ Правительствэмрэ
я пресс-IуэхущIапIэ.
